32003R0091
L 014/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 91/2003 НА ЕВРОПЕЙСКИЯ ПАРЛАМЕНТ И НА СЪВЕТА
от 16 декември 2002 година
относно статистиката за железопътния транспорт
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и в частност член 285 от него,
като взеха предвид предложението на Комисията (1),
като взеха предвид становището на Икономическия и социален комитет (2),
след консултации с Комитета на регионите,
в съответствие с процедурата, постановена в член 251 на Договора (3)
като имат предвид, че:
(1)
Железниците са важна част от транспортната мрежа на Общността.
(2)
Комисията се нуждае от статистика относно превоза на товари и пътници по железопътните линии, за да извършва мониторинг и разработва обща транспортна политика, както и транспортните елементи на политиката на регионите и относно трансевропейските мрежи.
(3)
Статистически данни за железопътната безопасност се изискват от Комисията, за да подготви и извършва мониторинг на действията на Общността в областта на транспортната безопасност.
(4)
Статистически данни на Общността за железопътния транспорт се изискват също, за да се изпълнят задачите на мониторинга, предвиден в член 10б на Директива 91/440/ЕИО на Съвета от 29 юли 1991 г. относно развитието на железниците на Общността (4).
(5)
Статистическите данни на Общността за всички видове транспорт би следвало да се събират съгласно общи концепции и стандарти с цел постигането на най-пълна практически възможна съвместимост между видовете транспорт.
(6)
С преструктурирането на железопътния сектор съгласно Директива 91/440/ЕИО, както и с промените в естеството на информацията, изисквана от Комисията и от други ползватели на статистически данни на Общността за железопътния транспорт, разпоредбите във връзка със събирането на статистически данни от специфицирани администрации на основните железопътни мрежи на Директива 80/1177/ЕИО на Съвета от 4 декември 1980 г. относно статистическите данни по отношение на превоза на товари по железопътни линии, като част от регионалните статистики (5), вече са остарели.
(7)
Съвместното съществуване на държавни и частни железопътни предприятия на търговския железопътен пазар изисква изрична спецификация на статистическата информация, която трябва да се предоставя от всички железопътни предприятия и се разпространява от Евростат.
(8)
В съответствие с принципа на субсидиарността, определен в член 5 от Договора, създаването на общи статистически стандарти, чрез които се получават хармонизирани данни, е действие, което може да се предприеме ефикасно само на общностно равнище. Тези стандарти би следвало се прилагат във всяка държава-членка под ръководството на органите и институциите, натоварени с изготвянето на официални статистически данни.
(9)
Регламент (ЕО) № 322/97 на Съвета от 17 февруари 1997 г. относно статистическите данни на Общността (6) осигурява референтна рамка за разпоредбите, постановени в настоящия регламент.
(10)
Мерките, необходими за прилагането на настоящия регламент, трябва да се приемат в съответствие с Решение 1999/468/ЕИО на Съвета от 28 юни 1999 г. относно установяването на процедурите за упражняване на изпълнителните правомощия, предоставени на Комисията (7).
(11)
Статистическият програмен комитет, създаден с Решение 89/382/ЕИО, Евратом на Съвета от 19 юни 1989 г. относно създаването на комитет по статистическите програми на Европейските общности (8), беше консултиран в съответствие с член 3 от това решение,
ПРИЕХА НАСТОЯЩИЯ РЕГЛАМЕНТ:
Член 1
Цел
Целта на настоящия регламент е създаването на общи правила за изготвянето на статистика за железопътния транспорт на Общността.
Член 2
Приложно поле
Настоящият регламент обхваща всички железници в Общността. Всяка държава-членка докладва статистическите данни, които са свързани с железопътния транспорт на нейната територия. Когато железопътно предприятие оперира в повече от една държава-членка, съответните национални органи изискват предприятието да предоставя данни отделно за всяка страна, в която оперира, така че да осъществи съставянето на национална статистика.
Държавите-членки могат да изключат от приложното поле на настоящия регламент:
а)
железопътни предприятия, които оперират изцяло или основно в рамките на промишлени и подобни инсталации, включително пристанища;
б)
железопътни предприятия, които основно предоставят местни туристически услуги, като запазени исторически парни железници.
Член 3
Дефиниции
1. За целите на настоящия регламент се прилагат следните дефиниции:
а)
„отчитаща се страна“ означава държава-членка, която предава данни на Евростат;
б)
„национални органи“ означава националните статистически институти и други органи, които отговарят във всяка държава-членка за изготвянето на статистически данни за Общността;
в)
„железопътно предприятие“ означава всяко държавно или частно предприятие, което предоставя услуги за превоз на товари и/или пътници по железопътна линия.
2. Определенията, посочени в параграф 1, могат да бъдат адаптирани, и могат да се приемат и допълнителни определения, необходими, за да се осигури хармонизиране на статистическите данни, в съответствие с процедурата, посочена в член 11, параграф 2.
Член 4
Събиране на данни
1. Статистическите данни, които трябва да се събират, са определени в приложенията към настоящия регламент. Те обхващат следните видове данни:
а)
годишни статистически данни за превоз на товари - подробен доклад (приложение А);
б)
годишни статистически данни за превоз на товари - опростен доклад (приложение Б);
в)
годишни статистически данни за превоз на пътници - подробен доклад (приложение В);
г)
годишни статистически данни за превоз на пътници - опростен доклад (приложение Г);
д)
тримесечни статистически данни за превоз на товари и пътници (приложение Д);
е)
регионални статистически данни за превоз на товари и пътници (приложение Е);
ж)
статистически данни за потоците трафик по железопътната мрежа (приложение Ж);
з)
статистически данни за произшествия (приложение З).
2. Приложения Б и Г определят изискванията за опростен доклад, което може да се използва от държави-членки като алтернатива на обичайното подробно отчитане, постановено в приложения А и В, за предприятия, за които общият обем на превоз на товари или пътници е по-малко от 500 милиона тон/км или 200 милиона пътник/км съответно. Тези прагове могат да бъдат адаптирани в съответствие с процедурата, постановена в член 11, параграф 2.
3. Държавите-членки предоставят също така списък на железопътните предприятия, за които се предоставят статистически данни, както е специфицирано в приложение И.
4. За целите на настоящия регламент, товарите се класифицират в съответствие с приложение Й. Опасните товари допълнително се класифицират в съответствие с приложение К.
5. Съдържанието на приложенията може да бъде адаптирано в съответствие с процедурата, постановена в член 11, параграф 2.
Член 5
Източници на данни
1. Държавите-членки определят публична или частна организация, която да участва в събирането на данните, изисквани по този регламент.
2. Необходимите данни могат да се получават, като се използва всякаква комбинация от следните източници:
а)
задължителни проучвания;
б)
административни данни, включително данни, събрани от регулаторните органи;
в)
процедури за статистически прогнози;
г)
данни, предоставени от професионални организации в железопътния сектор;
д)
ad hoc изследвания.
3. Националните органи вземат мерки за координиране на използваните източници на данни и осигуряват качеството на статистическите данни, предавани на Евростат.
Член 6
Предаване на статистически данни на Евростат
1. Държавите-членки предават на Евростат статистическите данни, посочени в член 4.
2. Механизмът за предаване на статистическите данни, посочени в член 4, се определя в съответствие с процедурата, посочена в член 11, параграф 2.
Член 7
Разпространение
1. Статистическите данни на Общността на база на данните, специфицирани в приложения А до З към настоящия регламент, се разпространяват от Евростат. В този контекст и с оглед на характеристиките на европейския железопътен пазар данни, които се считат за поверителни по член 13, параграф 1 на Регламент (ЕО) № 322/97 на Съвета, могат да се разкриват само ако:
а)
данните вече са достъпни за обществеността в държавите-членки; или
б)
предварително е получено изрично одобрение на такова разкриване от заинтересованите предприятия.
Националните органи отправят искане до тези предприятия за разрешение за разкриване на изискваните данни и информират Евростат за резултата от искането, когато данните се предават на Евростат.
2. Информацията, докладвана по приложение И, не се разпространява.
Член 8
Качество на статистическите данни
1. За да подпомогне държавите-членки при поддържане на качеството на статистиките в областта на железопътния транспорт, Евростат разработва и публикува методологически препоръки. Тези препоръки отчитат най-добрите практики на националните органи, на железопътните предприятия и на професионалните организации в железопътния сектор.
2. Качеството на статистическите данни се оценява от Евростат. За тази цел, по искане на Евростат, държавите-членки предоставят информация за методите, използвани при изготвянето на статистиките.
Член 9
Отчет
След като данните са били събрани за три години, Комисията изпраща отчет на Европейския парламент и на Съвета за придобития опит от извършената работа по настоящия регламент, придружен, при необходимост, от подходящи предложения. Този отчет може да включва резултатите от оценката на качеството, посочено в член 8. Той оценява въздействието върху качеството на статистиката за железопътния транспорт на прилагането към настоящия регламент на разпоредбите за поверителността на статистиките, постановени в Регламент (ЕО) № 322/97. Той оценява също така ползата от наличието на статистики в тази област, разходите за получаване на тези статистики и тежестта върху предприятията.
Член 10
Процедури за изпълнение
Следните изпълнителни мерки се вземат в съответствие с процедурата, специфицирана в член 11, параграф 2:
а)
адаптиране на праговете за опростен доклад (член 4);
б)
адаптиране на определенията и приемане на допълнителни определения (член 3);
в)
адаптиране на съдържанието на приложенията (член 4);
г)
механизми за предаване на данни на Евростат (член 6);
д)
дефиниране на насоки за отчетите за качеството и съвместимостта на резултатите (членове 8 и 9).
Член 11
Процедура
1. Комисията се подпомага от Статистическия програмен комитет, създаден с член 1 на Решение 89/382/ЕИО, Евратом.
2. Когато се прави позоваване на този параграф, се прилагат членове 5 и 7 от Решение 1999/468/ЕО, като се зачитат разпоредбите на член 8 от него.
Срокът, постановен в член 5, параграф 6 на Решение 1999/468/ЕО, е определен на три месеца.
3. Комитетът приема свой процедурен правилник.
Член 12
Директива 80/1177/ЕИО
1. Държавите-членки предоставят резултатите за 2002 година в съответствие с Директива 80/1177/ЕИО.
2. Директива 80/1177/ЕИО се отменя , считано от 1 януари 2003 г.
Член 13
Влизане в сила
Настоящият регламент влиза в сила на двадесетия ден от датата на неговото публикуване в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 декември 2002 година.